**САОПШТЕЊЕ – 29.05.2025.**

ТОС ОКУПИО СРПСКУ И КИНЕСКУ ТУРИСТИЧКУ ПРИВРЕДУ НА ВАЖНОМ ДОГАЂАЈУ У ШАНГАЈУ: Лабовић: Остварујемо конкретне резултате с кинеским партнерима

Пословна радионица у организацији Туристичке организације Србије (ТОС), успешно је одржана данас у Шангају, окупивши бројне представнике туристичке привреде из Србије и Кине. Догађај је имао за циљ директно умрежавање, размену искустава и иницирање нових партнерстава на једном од стратешки најважнијих тржишта за српски туризам.

Учесницима се обратила Марија Лабовић, директорка Туристичке организације Србије, која је истакла да је ово изузетна прилика да се, након успешног наступа на сајму "ITB China", који је трајао од 27. до 29. маја, додатно ојачају везе са кинеским партнерима.

– Лични контакт је незамењив када је реч о грађењу поверења и дугорочних односа. Кинеско тржиште је за нас од стратешког значаја, и овакви догађаји доприносе не само промоцији Србије, већ и конкретним пословним резултатима.

Посебно бих истакла значај безвизног режима, који је Србија, као прва земља у Европи, увела за кинеске држављане, као и важност директних летова националне авио-компаније "Аir Serbia", који повезују Београд са Шангајем и Гуангџоуом. Тиме се додатно олакшава долазак кинеских туриста, а одлични билатерални односни и челично пријатељство између наших народа чине да се гости из Кине у Србији осећају сигурно, поштовано и добродошло, што је вредност коју посебно негујемо – нагласила је директорка ТОС-а.

На радионици је учествовало 11 представника српске туристичке привреде, укључујући националну авио-компанију „Air Serbia“, као и представнике реномираних хотела и ризорта “Crowne Plaza”, “Nobel grupa”, “Mona hoteli”, “Aqua Star Danube”, “Fruške Terme”, “Capital Hotel/Lumier”, “Balkan Infinity/MTS”, “Glob Metropoliten Tours”, “Sai Hua” и “Omnitours/City Hotel”.

У тет-а-тет сусретима, српски туристички привредници остварили су директне контакте са око 70 кинеских туристичких агенција, што представља важан корак у даљој промоцији Србије као атрактивне дестинације за туристе из Кине. Догађају је присуствовао Саша Јеремић, конзул Србије у Шангају, а на крају радионице додељене су и награде кинеским партнерима које су обезбедили српски хотелијери и “Air Serbia”.

Ова пословна радионица, да подсетимо, била је централни догађај промотивне кампање ТОС-а у Шангају током ове недеље. Делегација Туристичке организације Србије представила је своју понуду, у оквиру европског штанда, на међународном сајму “ITB China”, с фокусом на културни туризам, природне лепоте и аутентична искуства, док је директорка ТОС-а Марија Лабовић имала запажено излагање на престижној “C Talk” конференцији, која окупља водеће кинеске и међународне стручњаке из туризма, медија и бизниса.

Да подсетимо, према последњим подацима Републичког завода за статистику, кинески туристи остварили су 93.624 ноћења у Србији у прва три месеца 2025, што је раст од чак 68 одсто у односу на исти период претходне године. Значајан пораст забележен је не само у Београду, већ и у планинским центрима и бањама, попут Златибора и Врњачке Бање.

**SAOPŠTENJE – 29.05.2025.**

TOS OKUPIO SRPSKU I KINESKU TURISTIČKU PRIVREDU NA VAŽNOM DOGAĐAJU U ŠANGAJU: Labović: Ostvarujemo konkretne rezultate s kineskim partnerima

Poslovna radionica u organizaciji Turističke organizacije Srbije (TOS), uspešno je održana danas u Šangaju, okupivši brojne predstavnike turističke privrede iz Srbije i Kine. Događaj je imao za cilj direktno umrežavanje, razmenu iskustava i iniciranje novih partnerstava na jednom od strateški najvažnijih tržišta za srpski turizam.

Učesnicima se obratila Marija Labović, direktorka Turističke organizacije Srbije, koja je istakla da je ovo izuzetna prilika da se, nakon uspešnog nastupa na sajmu "ITB China", koji je trajao od 27. do 29. maja, dodatno ojačaju veze sa kineskim partnerima.

– Lični kontakt je nezamenjiv kada je reč o građenju poverenja i dugoročnih odnosa. Kinesko tržište je za nas od strateškog značaja, i ovakvi događaji doprinose ne samo promociji Srbije, već i konkretnim poslovnim rezultatima**.**

Posebno bih istakla značaj bezviznog režima, koji je Srbija, kao prva zemlja u Evropi, uvela za kineske državljane, kao i važnost direktnih letova nacionalne avio-kompanije "Air Serbia", koji povezuju Beograd sa Šangajem i Guangdžouom. Time se dodatno olakšava dolazak kineskih turista, a odlični bilateralni odnosni i čelično prijateljstvo između naših naroda čine da se gosti iz Kine u Srbiji osećaju sigurno, poštovano i dobrodošlo, što je vrednost koju posebno negujemo – naglasila je direktorka TOS-a.

Na radionici je učestvovalo 11 predstavnika srpske turističke privrede, uključujući nacionalnu avio-kompaniju “Air Serbia”, kao i predstavnike renomiranih hotela, rizorta i agencija
“Nobel grupa hoteli”, “Crowne Plaza”, “Mona hoteli”, “Aqua Star Danube”, “Fruške Terme”, “Capital Hotel/Lumier”, “Balkan Infinity/MTS”, “Glob Metropoliten Tours”, “Sai Hua” i “Omnitours/City hotel.”

U tet-a-tet susretima, srpski turistički privrednici ostvarili su direktne kontakte sa oko 70 kineskih turističkih agencija, što predstavlja važan korak u daljoj promociji Srbije kao atraktivne destinacije za turiste iz Kine. Događaju je prisustvovao Saša Jeremić, konzul Srbije u Šangaju, a na kraju radionice dodeljene su i nagrade kineskim partnerima koje su obezbedili srpski hotelijeri i “Air Serbia.”

Ova poslovna radionica, da podsetimo, bila je centralni događaj promotivne kampanje TOS-a u Šangaju tokom ove nedelje. Delegacija Turističke organizacije Srbije predstavila je svoju ponudu, u okviru evropskog štanda, na međunarodnom sajmu “ITB China”, s fokusom na kulturni turizam, prirodne lepote i autentična iskustva, dok je direktorka TOS-a Marija Labović imala zapaženo izlaganje na prestižnoj “C Talk” konferenciji, koja okuplja vodeće kineske i međunarodne stručnjake iz turizma, medija i biznisa.

Da podsetimo, prema poslednjim podacima Republičkog zavoda za statistiku, kineski turisti ostvarili su 93.624 noćenja u Srbiji u prva tri meseca 2025, što je rast od čak 68 odsto u odnosu na isti period prethodne godine. Značajan porast zabeležen je ne samo u Beogradu, već i u planinskim centrima i banjama, poput Zlatibora i Vrnjačke Banje.